Foto: FAH

U DOMAĆIM se medijima pojavila informacija da bi Ladislav Ilčić, predsjednik Hrasta, trebao postati savjetnik ministra vanjskih poslova i potpredsjednika Vlade Davora Ive Stiera.

Stier je to i sam potvrdio za Media Servis. "Na čelu sam koordinacije za vanjsku politiku, ali i pitanja ljudskih prava i pripreme za uži kabinet, i u tom segmentu je angažiran", kazao je Stier.

Osim kao predsjednik ultradesničarske i klerikalističke stranke Hrast, Ilčić je poznat i kao suosnivač i predsjednik udruge GROZD - glas roditelja za djecu. Bio je i jedan od najžešćih zagovornika referenduma za ustavnu zabranu homoseksualnih brakova, koji je organizirala njegova suradnica Željka Markić sa svojom inicijativom U ime obitelji.

Grozd, koji propagira model zdravstvenog odgoja koji se temelji na apstinenciji kao "uspješnom" rješenju za spolno prenosive bolesti i neželjenu trudnoću, 2009. je uspio nakratko ishodovati ustavnu zabranu primjene Zdravstvenog odgoja u osnovnim i srednjim školama. Hrast se pak, osim istospolnim brakovima i životnim partnerstvima, protivi i legalnom abortusu i medicinski potpomognutoj oplodnji.

Hrast se zalaže za zabranu abortusa i umjetne oplodnje

Ti se stavovi mogu naći u njihovom programu: "Hrast će se zalagati za izmjene postojećeg Zakona o zdravstvenim mjerama iz 1978. g., za zakonsku zabranu abortusa, uključujući i pravo u izvanrednim okolnostima. (...) Hrast ne podržava medicinski potpomognutu oplodnju koja se obavlja različitim tehnikama..."

Osim gay brakova, abortusa i medicinski potpomognute oplodnje, Ilčić u svojim javnim nastupima gorljivo i uporno napada liberalne vrijednosti, takozvanu političku korektnost, komunizam koji vidi u svakoj pori hrvatskog društva, primanje izbjeglica iz muslimanskih zemalja, zdravstveni odgoj koji učenike obrazuje o seksu i kontracepciji...njegovi stavovi su, naravno, pod velikim utjecajem Katoličke Crkve, pogotovo njenog konzervativnog krila.

Gotovo je nemoguće nabrojati sve Ilčićeve ispade, ali evo nekih kojima se "proslavio".

Nije nikad masturbirao, ali misli da nije zbog toga freak

Ona po kojoj je najpoznatiji je priznanje da nikad u životu nije - masturbirao: "Masturbacija je štetno zlorabljenje seksualnosti. Riskirat ću i reći da nikad nisam masturbirao. Neki će misliti da sam luđak, ali mislim da zbog toga nisam freak."

Za Ilčića je kondom "političko, vjersko i zdravstveno pitanje", a bio je jedan od glasnijih boraca protiv zdravstvenog odgoja koji je "opasniji od komunističkog programa".

Za Ilčića je zdravstveni odgoj prikrivena homoseksualna propaganda



"Zdravstvenim odgojem u škole se uvodi homoseksualna propaganda. Podučava se djecu da je homoseksualni čin jednako vrijedan i prirodan kao i heteroseksualni", smatra Ilčić koji, iako sam to nije, smatra da homoseksualci "nisu sretni s tim što jesu jer možda iz njih progovara savjest".



"Crkva osuđuje njihovo ponašanje kao zlo i ima to pravo reći. To je neotuđivo pravo na mišljenje", rekao je Ilčić o homoseksualcima.

Tekst se nastavlja ispod oglasa

Sabotiranje kurikularne reforme

Ilčić je prošle godine kao član saborskog Odbora za obrazovanje i zastupnik vladajuće koalicije tadašnjeg premijera Oreškovića, bio jedan od "najzaslužnijih" za zaustavljanje cjelovite kurikularne reforme pod vodstvom Borisa Jokića.

"Vi cijelo vrijeme poistovjećujete gospodina Jokića i kurikularnu reformu. On je današnjim ultimatumom pokazao da rado sluša mišljenje drugih, ali samo ako im je nadređen. Potpuno je nesposoban surađivati s drugima ravnopravno. To je ključni problem. U obrazovanju ne može biti mjesta za isključivost. Na ovoj su javnoj raspravi radili mnogi stručnjaci. Ne može se biti ovako isključiv kako je Jokić i stavljati ultimatume. To nije pristup u pluralnom društvu u kojem bi ljudi trebali biti željni i voljni saslušati mišljenje drugih", komentirao je Ilčić, potpuno zanemarujući da je upravo on postavljao ultimatume Jokićevoj ekspertnoj radnoj skupini zbog svog ideološkog neslaganja s kurikulumom.

Podrška Markićkinom "Hodu za život"

"Da ste imalo pratili što se događalo na 'Hodu za život', vidjeli biste obitelji s djecom, koje su širile poruku za život, za obitelj. Ženama koje idu na pobačaj iz ekonomskih razlika, treba se pomoći. Mediji to nisu adekvatno popratili. Ja samo kažem da ćemo se boriti za medicinski znanstvenu u činjenicu da život počinje od trenutka začeća. Tu trebamo imati konsenzus. Neću se navlačiti na dio u kojem se narod voli svađati za i protiv, idemo prvo na ono u čemu narod može imati konsenzus", rekao je Ilčić o prosvjedu kojim se zagovara zabrana pobačaja.



Skandal zbog izjave o muslimanima



Još jedan Ilčićev skandal vezan je za njegovu izjavu o muslimanima.

“Mi imamo milijune ljudi u Africi i Aziji koji žele doći u Europu. Mi ne razmišljamo o tome da će ti ljudi preplaviti Europu i da su oni biološki jači od Europljana jer imaju puno djece. Važna je i kulturna politika”, rekao je 2015. za N1 na temu velike izbjegličke krize, implicirajući tako biološku, odnosno rasnu razliku između Europljana i ljudi iz Afrike i Azije, posebno muslimana, čime je izazvao zgražanje dijela javnosti - i odobravanje drugog dijela.

Prijava Indexa Vijeću za elektroničke medije zbog satiričnog teksta

A u travnju prošle godine, komentirajući satirični komentar o procesiji posmrtnih ostataka sv. Leopolda Mandića u Zagrebu koji je objavljen na ovom portalu pod naslovom "Mrtvaci uživo: Katoličke nekrofilske orgije su najluđi show na HRT-u", Ilčić je u Saboru, kao tadašnji zastupnik, rekao sljedeće:

"Ovo govorim zato jer koristim priliku da se obratim Agenciji za elektroničke medije, pa i pučkoj braniteljici, da stanu u obranu vjernika. Nazivanje svih vjernika bolesnicima i nazivati ovo nekrofilskim orgijama je zaista ispod razine jednog demokratskog društva. U ova dva dana je bio red preko cijelog Trga ljudi koji su željeli tu doći. Valjda živimo u pluralističkom društvu u kojem se vjernike ne treba vrijeđati ovim riječima. Zaista zabrinjavajuće. Apeliram na pučku braniteljicu i Agenciju za elektroničke medije da reagiraju ovakve grozne ispade."

Podsjetimo, Vijeće za elektroničke medije zaključilo je da dotični tekst ne predstavlja govor mržnje i ne vrijeđa dostojanstvo vjernika.

Navedeni Ilćićevi istupi i ultrakonzervativni, isključivi i katoličko fundamentalistički stavovi daju prilično jasnu naznaku kakvu će politiku zastupati kao savjetnik potpredsjednika Vlade.

Ministarstvu vanjskih poslova poslali smo upit da nam kažu koje su točno Ilčićeve reference i iskustvo te o čemu će točno savjetovati ministra Stiera. Odgovor ćemo objaviti čim ga dobijemo.